《晚登南楼眺乌石九仙方山诸峰》
元代·范梈

自来闽中郡，侨寓公宇偏。身病縻服饵，单居日如年。

宪署历三试，愚庸寡所宣。兹行临辟道，黾勉以周旋。

日夕登高台，遥盼四山川。山川亦云美，宜与万念捐。

慈帏隔江关，稚子目娟娟。连夜梦新堂，嬉戏在我前。

禄食无寸补，远游何当还。东风号阴泽，此土候气先。

草木相衰荣，已复争碧鲜。思及方春时，买船向邵延。

长歌荡暄景，吹笛玉台烟。行止钦圣训，义著艮象篇。

此岂不在人，虚心以勉旃。

作者简介：范梈（pēng）（1272—1330）元代官员、诗人，与虞集、杨载、揭傒斯齐被誉为“元诗四大家”。字亨父，一字德机，人称文白先生，清江（今江西樟树）人。历官翰清江林院编修、海南海北道廉访司照磨、福建闽海道知事等职，有政绩，后以疾归。其诗好为古体，风格清健淳朴，用力精深，有《范德机诗集》。